
			Educational Strategies to Counter Conspiracy Theories: Insights from the Slovak Context

			Terezia Šabová

			AbstraCt      Tato studie se zaměřuje na vzdělávací opatření proti konspiračním teoriím a dezinformacím v kontextu Slovenska, kde se tento problém v posledních letech stále více prohlubuje. V souvislosti s rostoucím vlivem alternativních faktů a dezinformací se vzdělávání stává klíčovým nástrojem pro zmírnění jejich šíření. Doposud bylo vzdělání spíše zkoumáno jako demografický prediktor víry v konspirační teorie a dezinformace, přičemž menší důraz byl kladen na zkoumání kvality samotných vzdělávacích úkonů. Článek má za cíl poskytnout přehled efektivních vzdělávacích přístupů a nástrojů pro edukaci žáků a studentů. Studie identifikuje tři hlavní typy vzdělávacích strategií: proaktivní, které zahrnují zařazení mediální výchovy a podporu kritického myšlení do učebních osnov; reaktivní, zaměřené na vytváření bezpečných prostor pro dialog a reflexi názorů studentů; a strategie zaměřené na učitele, které se soustředí na školení pedagogů v oblasti mediální gramotnosti a podněcování sebereflexe. V rámci slovenského vzdělávacího kontextu jsou k dispozici nástroje a strategie zaměřené na boj proti dezinformacím a konspiračním teoriím, avšak zůstává otázkou, jak efektivně jsou aplikovány a jak dobře jsou známy mezi pedagogy a studenty v praxi. Studie přispívá k porozumění dynamice, která formuje přístup k dezinformacím a konspiračním teoriím, a zdůrazňuje praktické aplikace vzdělávacích přístupů v rámci slovenského školského systému.

			V súčasnosti sa medzi politikmi a vo verejných diskusiách o otázkach zdravotníctva, ekonomiky či vzdelávania, ale aj v akademických kruhoch a vedeckých komunitách dostáva čoraz viac pozornosti tzv. alternatívnym faktom a konšpiračným teóriám, a to vďaka ich zviditeľneniu a legitimite, ktorú si časom získali (Fuller 2018). Šírenie dezinformácií, najmä prostredníctvom konšpiračných teórií, predstavuje významné riziko. Vplyv týchto naratívov na spoločnosť môže byť zásadný, pretože vedie k narušeniu dôvery a sociálnej súdržnosti (UNESCO 2022). Preto sa o povahu a vplyv týchto javov čoraz viac zaujímajú sociológovia, politológovia a filozofi.

			Obavy z dôsledkov viery v konšpiračné teórie a dezinformácie sa pretavujú do hľadania národných a nadnárodných stratégií na definovanie prostriedkov a navrhovanie riešení, ako vhodne a účinne čeliť konšpiračným naratívom. Jedným z kľúčových nástrojov, ktoré môžu pomôcť v boji proti dezinformáciám, je vzdelávanie. Význam úlohy vzdelávania v tejto oblasti zdôrazňuje aj Európska komisia, ktorá pred časom vydala tzv. usmernenia pre učiteľov a vychovávateľov o boji proti dezinformáciám a podpore digitálnej gramotnosti prostredníctvom vzdelávania a odbornej prípravy (European Commission 2022). Doposiaľ však bol význam vzdelania skúmaný skôr ako demografický prediktor viery v konšpiračné teórie a dezinformácie a menší dôraz sa vo vedeckých štúdiách kládol na preskúmanie kvality samotných vzdelávacích úkonov.

			Táto štúdia má za cieľ poskytnúť prehľad efektívnych prístupov vo vzdelávaní, ktoré môžu napomôcť pri potláčaní šírenia konšpiračných teórií a dezinformácií. Zameriava sa na výskum dostupných zdrojov s cieľom identifikovať overené a odporúčané nástroje a stratégie vhodné pri edukácii žiakov a študentov, ale i z hľadiska prístupu pedagógov ako významných aktérov v procese vzdelávania. Štúdia sa sústredí na slovenský kontext, ktorý je charakterizovaný relatívne silnou tendenciou prijímať konšpiračné teórie a dezinformácie, a predstavuje príklady aktérov a vzdelávacích stratégií dostupných na Slovensku, ktoré môžu byť nápomocné pri prevencii šírenia týchto naratívov.

			

			Úloha vzdelávania pri predchádzaní šírenia konšpiračných teórií

			Konšpiračné teórie sa bežne chápu ako vysvetľujúce presvedčenia o skupine viacerých aktérov, ktorí tajne spolupracujú na dosiahnutí skrytých cieľov, ktoré sú vnímané ako nezákonné alebo zlomyseľné (Zonis a Joseph 1994; Bale 2007). Tieto naratívy zakladajú vysvetlenia udalostí na tajných a mocných skupinách, ktoré zadržiavajú informácie, aby vyhovovali ich záujmom alebo im slúžili (Jolley et al. 2021). Prijímanie určitých konšpiračných teórií môže podporovať extrémistické tendencie a posilňovať skupinovú a celospoločenskú polarizáciu skupiny (Bartlett a Miller 2010). Práve v tom spočíva ich nebezpečenstvo, a preto si vyžadujú systematické a komplexné riešenia na úrovni spoločnosti.

			Vzdelanie sa vo všeobecnosti považuje za dôležitý faktor ovplyvňujúci vieru v konšpiračné teórie, ako na to poukázali viaceré vedecké štúdie (Oliver a Wood 2014; van Prooijen 2017; Ballová Mikušková 2023). Tie deklarujú, že vyššia úroveň vzdelania predpovedá nižšiu pravdepodobnosť, že ľudia budú veriť týmto naratívom. Príkladom je výskum van Prooijena (2017), ktorý uvádza, že vzdelanie podporuje analytické myslenie a poskytuje nástroje na kritické hodnotenie konšpiračných teórií, čím môže pôsobiť ako efektívny nástroj na zníženie viery v konšpiračné naratívy. V slovenskom kontexte, štúdia Ballovej Mikuškovej (2023) vyzdvihuje dôležitosť vzdelania, sociálno-ekonomického statusu a analytického myslenia ako kľúčových faktorov z hľadiska minimalizácie týchto presvedčení. Akcentuje potrebu podporovať analytické myslenie, chápanie komplexnosti sociálnych problémov a budovanie pocitu kontroly nad vlastným životom prostredníctvom vzdelania. Tieto stratégie sú podľa jej zistení považované za účinné pri znižovaní náchylnosti mladých ľudí veriť konšpiračným teóriám (Ballová Mikušková 2023). 

			Obe uvedené štúdie sa na vzdelanie pozerajú skôr cez prizmu demografického prediktora a skúmajú, ako dosiahnuté vzdelanie ovplyvňuje vieru v konšpirácie. Z prehľadu dostupných zdrojov a štúdií vyplýva, že pomerne málo pozornosti sa venuje osobám, ktoré sa vzdelávajú – študentom a žiakom –, a tomu, ako môže samotný vzdelávací proces prispieť k zmierneniu konšpiračných naratívov medzi mladými ľuďmi. Daniel Jolley a kol. (2021) identifikujú výskumnú medzeru, keď konštatujú, že väčšina štúdií o konšpiračných presvedčeniach sa zameriava na dospelých, čo obmedzuje pochopenie toho, ako sa tieto presvedčenia formujú v období dospievania. 

			Nedostatočná pozornosť sa venuje aj možnostiam a schopnostiam učiteľov pri riešení problémov, ktoré predstavujú dezinformácie a konšpiračné teórie na hodinách (Hayward a Gronland 2021). Pedagógovia, ktorí vo vzdelávacom procese hrajú kľúčovú úlohu pri prevencii šírenia týchto teórií, sa často cítia nepripravení na ich adresovanie v triedach. Výskum Dyrendala a Jolleyho (2020) v Nórsku ukázal, že učitelia často zažívajú neistotu a „paniku“, keď študenti zmieňujú konšpiračné teórie. Tieto naratívy predstavujú výzvu pre pedagógov aj tým, že podkopávajú učebné osnovy a vytvárajú nejednoznačnosť a destabilizáciu rolí (Lenos a Krasenberg 2017). Napriek tomu je výskum edukatívnych stratégií zameraných na túto problematiku stále obmedzený.

			Výskum vzdelávacieho procesu a jeho účastníkov pri riešení konšpiračných teórií neprináša zatiaľ komplexné poznatky, čo bráni úplnému pochopeniu tejto problematiky. Existujúca literatúra však poskytuje odporúčania a stratégie na boj proti konšpiračným naratívom a dezinformáciám, ktoré je možné využívať vo vzdelávaní.

			

			Odporúčané pedagogické prístupy k riešeniu konšpiračných teórií

			Na základe prehľadu literatúry, vrátane odborných odporúčaní či teoretických rámcov, možno pri riešení konšpiračných teórií vo vzdelávaní identifikovať tri základné prístupy: proaktívne stratégie (vyučovanie o konšpiračných teóriách), reaktívne stratégie (riešenie situácií, keď študenti verbalizujú konšpiračné teórie alebo dezinformácie) a stratégie zamerané na pedagógov.

			Proaktívne prístupy zahŕňajú integrovanie komplexného usmernenia do vzdelávacích osnov, vybavujúc študentov potrebnými nástrojmi na navigáciu v komplexnom prostredí informácií. Študenti sa aktívne zapájajú do overovania zdrojov a faktov, čím sa stávajú odolnejším voči dezinformáciám. Učitelia pri tomto prístupe zohrávajú rolu trénerov, respektíve facilitátorov, ktorí sprostredkúvajú kritické zručnosti (Dyrendal a Jolley 2020; Peters a Johannesen 2020). Kľúčovým aspektom je rozvoj mediálnej gramotnosti, čo zahŕňa porozumenie rôznym typom médií, ich prevádzkovým mechanizmom, a regulačným rámcom, ktorý ich upravuje. Študenti sa tak učia, ako rozpoznávať a kriticky posudzovať informácie, ktoré konzumujú (Hayward a Gronland 2021). Jedným z nástrojov, ktorý možno zaradiť medzi proaktívne prístupy, je inokulácia alebo prebunking. V rámci tohto prístupu sú jednotlivci najprv vystavení dezinformáciám v kontexte, kde je vysvetlené, prečo sú nepravdivé, vďaka čomu sa stávajú odolnejšími voči ich vplyvu, keď sa s nimi stretnú opäť (Dyrendal a Jolley 2020). Ďalšou proaktívnou stratégiou je debunking konšpiračných teórií. Táto metóda sa zameriava na vyvrátenie konkrétnej konšpiračnej teórie, odhaľovanie jej chybnej argumentácie a nepravdivého posolstva. Schopnosť debunkovať je úzko spojená s všeobecným kritickým myslením a tiež mediálnou a informačnou gramotnosťou (UNESCO 2022). Debunking je možné zaradiť aj pod reaktívne stratégie, s ohľadom na situáciu, respektíve kontext, v akom sa využíva.

			Pokiaľ ide o spomínané reaktívne prístupy, tie majú kľúčovú úlohu pri efektívnom riešení situácií, keď študenti šíria konšpiračné teórie alebo dezinformácie v triede – ide o reakcie na tieto situácie. Odporúčaným reaktívnym nástrojom je napríklad dočasné pozastavenie diskusie, v rámci ktorej študent verbalizoval takýto naratív a jej opätovné otvorenie neskôr, buď po hodine, alebo ako súčasť inej hodiny, zameranej napríklad na etickú výchovu alebo mediálnu gramotnosť. Namiesto pokusu o okamžité vyvrátenie sa primárnym cieľom stáva podporiť otvorenosť a podnietiť zváženie alternatívnych perspektív. Tento prístup má za cieľ rozvíjať komplexnejšie pochopenie nuáns spojených s konšpiračnými presvedčeniami a dezinformáciami, podporovať kritické myslenie a reflexívne zapojenie sa do vzdelávacieho procesu. Reaktívne stratégie smerujú k vytváraniu bezpečných a inkluzívnych priestorov pre dialóg, uznávaniu perspektív študentov a podporu otvorenosti (Hayward a Gronland 2021; UNESCO 2022).

			Pokým prvé dva prístupy mali na zreteli predovšetkým žiakov, tretí, nemenej významný strategický rámec sa zameriava na pedagógov. Stratégie a možnosti určené učiteľom sa sústreďujú na poskytovanie potrebných vzdelávacích nástrojov a zručností, ktoré im pomôžu efektívne viesť študentov zložitým svetom rôznych naratívov a adresovať konšpiračné teórie či dezinformácie vo vzdelávacom procese. Primárnou požiadavkou je potreba špecializovaného vzdelávania v oblasti mediálnej gramotnosti. Edukácia učiteľov v tejto oblasti by mala byť v súlade s rozvojom študentských osnov a mala by zahŕňať kompetencie, ako je overovanie zdrojov a dobrá orientácia v meniacom sa mediálnom prostredí. Tieto prístupy zahŕňajú aj poskytnutie podpory pre zvládanie náročných diskusií o citlivých témach a zvýšenie povedomia učiteľov o vlastných predsudkoch a emocionálnom aspekte informačného konzumu (Lenos a Krasenberg 2017). 

			

			Pri hodnotení efektivity strategických rámcov narážame na to, že zdroje ponúkajúce odporúčané prístupy a možnosti na riešenie konšpiračných teórií vo vzdelávaní sú prevažne teoretickej povahy. To však nemusí znamenať ich neefektívnosť, najmä vzhľadom na zapojenie odborníkov z oblastí ako pedagogika, psychológia a bezpečnosť pri ich tvorbe a sumarizácii. Nedostatok praktického potvrdenia však vyvoláva otázky o ich skutočnej účinnosti a vyžaduje dôkladnejšie preskúmanie ich vplyvu v reálnom svete (Valverde-Berrocoso, González-Fernández a Acevedo-Borrega 2022). Súčasne je potrebná systematická evaluácia projektov mediálnej gramotnosti a dlhodobý výskum na posúdenie účinkov programov zameraných na konšpiračné teórie. Napriek množstvu inšpiratívnych iniciatív ich nedostatočné vyhodnocovanie sťažuje identifikáciu projektov, ktoré sú v súlade s požadovanými učebnými cieľmi (Lenos a Krasenberg 2017). Výzva na systematické empirické prístupy a analýza reflexií učiteľov sa ukazuje ako kľúčová pre formovanie efektívnych vzdelávacích stratégií v tomto ohľade (Petersa a Johannesen 2020).

			Príklady vzdelávacích stratégií využívaných na Slovensku

			Z hľadiska praktických implikácií sa štúdia zameriava na Slovensko, a to z dôvodu pomerne vysokej inklinácie ku konšpiračným naratívom. Správa GLOBSEC z roku 2022 uvádza, že 55 % Slovákov verí konšpiračným teóriám o tajných skupinách, ktoré ovládajú svet, čo je jedna z najvyšších mier na svete. Slovensko má spolu s Bulharskom najvyšší priemer viery v konšpiračné teórie medzi vybranými krajinami EÚ, a to 54 % (Hajdu et al. 2022). Navyše, 60 % Slovákov verí, že svetové dianie kontrolujú tajné skupiny (Hajdu a Klingová 2020). Z tohto dôvodu je potrebné zmapovať, či sú na Slovensku dostupné vzdelávacie stratégie, ktoré by boli vhodné pri adresovaní konšpiračných teórií, ako aj identifikovať typy vzdelávacích nástrojov, o ktoré sa jedná – proaktívne, reaktívne či zamerané na pedagógov. Ďalej bude preskúmané, akí aktéri sa v tomto ohľade zapájajú do vzdelávacieho procesu a akou formou. Mapovanie prebehlo na základe verejných dostupných zdrojov, t.j. formou desk research.

			Z hľadiska nástrojov, ktoré sa sústredia na žiaka, na základe dostupných zdrojov v slovenskom kontexte, sa javia ako bežne zastúpené najmä proaktívne stratégie. Nástroje v tomto smere poskytuje napríklad platorma Zmudri. Ide o neziskové občianske združenie, ktoré vzniklo v roku 2018 a zameriava sa na vzdelávanie v oblasti kritického myslenia, boja proti konšpiráciám a dezinformáciám. Jeho hlavným projektom je web Zmudri.sk, kde je dostupný rôznorodý vzdelávací obsah určený študentom stredných škôl. Ich vzdelávacie aktivity a kurzy sa venujú praktickým a občianskym témam, ako sú digitálna bezpečnosť, finančná gramotnosť či súčasné dianie. Okrem toho združenie spravuje platformu Zmudri G, mediálny web s obsahom zameraným na výchovu zodpovedných a kriticky mysliacich občanov (Zmudri 2024).

			Pokiaľ ide o proaktívne nástroje vo vzdelávaní, ďalším možným prístupom sú nástroje, ktoré prinášajú akademici, napríklad z dielne Fakulty masmediálnej komunikácie UCM v Trnave. Táto univerzita prostredníctvom svojho Školiaceho mediálneho centra podporuje rozvoj mediálnych kompetencií u žiakov a študentov so zameraním na praktické zručnosti v práci s médiami, kritické myslenie a zodpovedný prístup k mediálnym obsahom (SMC FMK UCM 2023).

			Iným príkladom proaktívnej vzdelávacej stratégie je umelecké uchopenie tejto témy – divadelná hra „Skrytý zmysel“, ktorú školám, resp. žiakom, ponúka Divadlo Jána Palárika v Trnave. Táto inscenácia zobrazuje modelovú situáciu zo školského prostredia. V predstavení sa učiteľ, školník a riaditeľ stretnú s dezinformáciami, pričom sa ukáže dôležitosť kritického myslenia ako nástroja na ich rozpoznanie a boj proti nim. Po predstavení nasleduje odborná diskusia, počas ktorej odborník vysvetlí základné pojmy, načrtne kontext, predstaví základy správnej argumentácie a oboznámi zúčastnených s princípmi kritického myslenia. Inscenácia je primárne určená študentom stredných škôl (DJP n.d.).

			V neposlednom rade sú príkladom proaktívnych vzdelávacích nástrojov aj príručky Denníka N. Tie od roku 2017 vznikajú v spolupráci s krajskými metodicko-poradenskými centrami, občianskymi združeniami a školskými redakciami a pomáhajú študentom lepšie sa orientovať v dôležitých témach a získavať overené informácie z dôveryhodných zdrojov. K marcu 2024 ich zdarma získalo viac ako 463 000 študentov na približne 580 školách po celom Slovensku (Dennik N n.d.).

			Ďalšia oblasť vzdelávacích nástrojov, ktorá sa na základe mapovania javí ako relatívne dostupná, sú stratégie zamerané na učiteľov. Ide o nástroje, ktoré majú učiteľov vybaviť podstatnými zručnosťami a technikami, ako adekvátne adresovať konšpiračné teórie a dezinformácie vo vzdelávacom procese. Jedným z garantov a poskytovateľov týchto nástrojov je už spomínané občianske združenie Zmudri, ktoré prostredníctvom svojej platformy Zmudri.sk poskytuje bezplatné vzdelávacie videokurzy pre učiteľov, a to primárne pedagógov na stredných školách. Združenie sa taktiež aktívne angažuje prostredníctvom programu Zmudri do škôl, ktorý každý rok intenzívne podporuje približne 300 učiteľov po celom Slovensku. Tento program pomáha učiteľom integrovať vzdelávacie materiály Zmudri.sk do výučby občianskej náuky a ďalších predmetov, čím prináša do tried nové metódy a formy výučby (Zmudri 2024).

			K prístupom zameraným na učiteľov možno radiť aj aktivity Fakulty masmediálnej komunikácie UCM v Trnave. Ich Školiace mediálne centrum v roku 2023 vydalo metodickú príručku „Onlinové dezinformácie ako výzva pre školskú výučbu“, ktorá obsahuje osvedčené príklady výučby zamerané na dezinformácie, určené pre učiteľov základných a stredných škôl. Príručka je dostupná online a zdarma na stiahnutie. Fakulta tiež prevádzkuje Centrum mediálnej gramotnosti, web Medialnavychova.sk a vydáva odborný časopis Media Literacy and Academic Research (Mediálna výchova n.d.; SMC FMK UCM 2023). 

			Aj médiá zohrávajú významnú úlohu vo vzdelávacom procese, pokiaľ ide o poskytovanie nástrojov pedagógom v oblasti konšpiračných teórií a dezinformácií. Príkladom je Denník N, ktorý vydáva vzdelávacie príručky určené nielen študentom, ale aj pedagógom. Doteraz vydali 28 príručiek, ktoré sa zameriavajú na témy ako klamstvá a konšpirácie, kritické myslenie, fungovanie médií, hrozby internetu či mýty o Európskej únii. Okrem príručiek Denník N pripravuje aj videoseriál „Krotíme hoaxy“ a podcasty, ktoré sú určené nielen učiteľom, ale aj širšej verejnosti (Denník N n.d.). 

			Pokiaľ ide o tretiu oblasť strategického rámca, hoci nie je možné jednoznačne potvrdiť prítomnosť reaktívnych stratégií v slovenskom kontexte, zároveň nie je možné tvrdiť, že v ňom nie sú dostupné. Limitáciou mapovania je najmä metóda zberu dát formou desk research, pretože reaktívne stratégie, ktoré sa zameriavajú na okamžitú reakciu a ad-hoc riešenie problémov spojených s konšpiračnými teóriami v rámci vyučovacieho procesu, je možné identifikovať skôr prostredníctvom pozorovania alebo iných metód zberu primárnych dát.

			Na základe mapovania možno konštatovať, že sa na Slovensku v oblasti vzdelávania pri potláčaní dezinformácií a konšpiračných teórií vyskytujú prevažne dva typy stratégií: proaktívne prístupy zamerané na študentov a stratégie orientované na pedagógov. Tieto prístupy sa však často kombinujú, pričom subjekty, ktoré ich prinášajú a implementujú, využívajú bežne oba typy stratégií súčasne. Kľúčovými aktérmi, ktorí tieto stratégie poskytujú, sú subjekty tretieho sektora, akademická sféra, médiá, ako aj súkromný sektor, pričom pedagógovia zohrávajú dôležitú rolu pri ich aplikácii v praxi. 

			Diskusia

			Cieľom tejto štúdie bolo poskytnúť prehľad efektívnych vzdelávacích prístupov, ktoré môžu pomôcť pri potláčaní konšpiračných teórií a dezinformácií, so zameraním na slovenský kontext. Analýza ukázala, že v oblasti vzdelávania sú na Slovensku dostupné nástroje a stratégie, najmä proaktívne prístupy zamerané na študentov a stratégie určené pre pedagógov. Otázkou však zostáva, do akej miery sú tieto nástroje známe a využívané medzi vzdelávacími pracovníkmi a študentmi, a či existujú efektívne mechanizmy na vyhodnocovanie ich účinnosti v dlhodobom slede. Hlavnými aktérmi v tejto oblasti sú subjekty tretieho sektora, akademická obec, médiá, súkromný sektor a pedagógovia, ktorí často spolupracujú pri tvorbe a implementácii týchto stratégií. Dostupné stratégie sú často výsledkom kooperácií viacerých aktérov z rôznych sfér pôsobenia, čo môže napomáhať pri zvyšovaní efektivity týchto riešení. Štát sa do tejto problematiky zapája najmä prostredníctvom grantových programov a spolupráce s ďalšími aktérmi, jeho angažovanosť však ostáva skôr okrajová. Budúcnosť týchto iniciatív je neistá, najmä v súvislosti s ich financovaním a dlhodobou udržateľnosťou. Kľúčovou potrebou je zavedenie záväzných materiálov a nástrojov, ako sú inovované osnovy a učebnice, pričom pripravovaná kurikulárna reforma v rámci Národného plánu obnovy, ktorá má byť implementovaná do roku 2026, by mohla predstavovať dôležitý krok k riešeniu tejto problematiky.

